Hr Kristen Michal

Peaminister

Riigikantselei

kristen.michal@riigikantselei.ee

Pr Liisa-Ly Pakosta

justiits- ja digiminister

Justiitsministeerium

info@just.ee

 Meie *kuupäev digitaalallkirjas* nr 158

**Eesti Tööandjate Keskliidu täiendav arvamus konkurentsiseaduse muutmise ja sellega**

**seonduvalt teiste seaduste muutmise seaduse eelnõu (384 SE) kohta**

Austatud peaminister ning justiits- ja digiminister,

Teavitame Teid, et Eesti ettevõtjad ja Eesti Tööandjate Keskliit toetavad jätkuvalt konkurentsidirektiivi ECN+ ülevõtmist Eesti õiguskorda väärteomenetluse vormis.

Eesti majanduse konkurentsivõime üks alustala peab olema selge ja ette ennustatav regulatiivkeskkond. Ettevõtlusorganisatsioonid on konkurentsiseaduse muutmise ja sellega seonduvalt teiste seaduste muutmise seaduse eelnõule 384 SE („Eelnõu“) esitatud tagasisides läbivalt rõhutanud, et haldusmenetlus ei sobi Eesti õiguskorda.

Sellega lisanduks Konkurentsiametile ja selle muudatuse eeskujul tulevikus ka teistele järelevalveametkondadele pretsedenditu ja ebaproportsionaalse võimumehhanismi andmise tõttu täiendavat ebakindlust – sisuliselt soovitakse vähendada põhiseaduslikke menetlusgarantiisid ja lihtsustada karistamist, suurendades otsustavalt haldusaparaadi suvaotsuste tähtsust ja osakaalu.

Probleeme eelnõuga on näinud Riigikohus, õiguskantsler ja tunnustatud õiguseksperdid (nt Tartu Ülikoolist, Advokatuurist jne).

Esiteks, ei ole haldusmenetlus Eesti õiguskorras nähtud ette reguleerima karistavaid menetlusi. Selliselt ongi Eelnõu ettevalmistamisel võetud endale ülemäära keerukas ülesanne.

Teiseks, ECN+ direktiiv on Eesti õigusesse ettevõtjate põhiõigusi tagades oluliselt lihtsamini ja ka kiiremini üle võetav väärteomenetluse kaudu. Viitame finants- ja andmekaitse valdkondadele, kus Euroopa Liidu õigusest tulenevad trahvid ja nõuded võeti 2023. aastal üle just väärteomenetluse baasil. Sellest kantult oli vaja teha väiksemaid muudatusi kehtivates seadustes ning tehtud muudatused on põhimõtteliselt kasutatavad laiemalt.

Samuti ei tohi Eesti õiguskorda põhimõtteliselt muutev ja ettevõtjate huve oluliselt mõjutavaid muudatusi teha põhjalikult kaalutlemata lahenduseta ehk kohaseks vabanduseks ei saa olla võimalik riigile osaks langev rahatrahv.

Eeltoodule tuginedes palub Eesti Tööandjate Keskliit Riigikogu majanduskomisjonil ja Justiitsministeeriumil võtta ECN+ direktiiv Eesti õigusesse üle väärteomenetluse kaudu. Analoogse soovituse on andnud ka õiguskantsler.

Lugupidamisega

(allkirjastatud digitaalselt)

Hando Sutter

Tegevjuht